19/10/2015 – ΣΥΝΕΔΡΙΟ ΣΕΤΕ

ΟΜΙΛΙΑ – **ΑΛΕΞΗΣ ΓΑΛΗΝΟΣ**, ΔΙΕΥΘΥΝΩΝ ΣΥΜΒΟΥΛΟΣ ΕΤΑΙΡΕΙΑΣ ΑΝΑΠΤΥΞΗΣ ΚΑΙ ΤΟΥΡΙΣΤΙΚΗΣ ΠΡΟΒΟΛΗΣ ΑΘΗΝΩΝ.

Κυρίες και κύριοι,

Καλησπέρα σας.

Θα ήθελα και εγώ από την πλευρά μου να ευχαριστήσω τον ΣΕΤΕ για τον χώρο και τον χρόνο που μας προσφέρει, προκειμένου να συζητήσουμε αυτό το μεγάλο κεφάλαιο της συνεργασίας μεταξύ του δημόσιου και του ιδιωτικού τομέα. Ένα θέμα που για τον δήμο Αθηναίων και την ΕΑΤΑ, αποτελεί θεμελιώδη προϋπόθεση για την υλοποίηση των σχεδίων του δήμου Αθηναίων και για την επίτευξη βασικών στόχων της στρατηγικής του.

Τα τελευταία δύσκολα χρόνια, εντείναμε τις συντονισμένες προσπάθειες μας και τις εμπλουτίσαμε με πιο στοχευμένες ενέργειες και δράσεις. Το στοίχημα ήταν δύσκολο – όπως όλοι γνωρίζουμε- απαιτούσε νέες προσεγγίσεις σε όλα τα επίπεδα λειτουργίας και αναγκών της Πόλης, το **κοινωνικό**, το **οικονομικό**, το **επιχειρείν**, την **εικόνα** και φήμη της Αθήνας στο εξωτερικό, την **καθημερινότητα** πολιτών και επισκεπτών.

Επιπλέον, απαιτούσε επιτακτικά **ευρηματικότητα**, **καινοτομία**, **νέες ιδέες** και **πρωτοβουλίες** αλλά και **συνεργατικότητα**. Και όλα αυτά, με περιορισμένες επιλογές πόρων, μέσων και εργαλείων.

Μέσω της ΕΑΤΑ και του ΕΣΠΑ, μπορέσαμε να προσφέρουμε τη δυνατότητα να αναπτυχθούν νέα εργαλεία και να γίνουν καινοτόμες ενέργειες που θα μεγιστοποιήσουν την αποτελεσματικότητα του σχεδιασμού μας.

Στόχευση που στάθηκε εφικτή μέσα από τους τέσσερις πυλώνες δράσεων του Άξονα «Βελτίωση της Ανταγωνιστικότητας και Επιχειρηματικότητας» του μεγάλου αναπτυξιακού προγράμματος, το «**Έργο Αθήνα**».

Στο πλαίσιο αυτό, η ΕΑΤΑ σχεδιάζει και υλοποιεί δράσεις και προγράμματα για την ενίσχυση της επιχειρηματικότητας, τη δικτύωση, την παροχή συμβουλών και κατευθύνσεων για τη λειτουργία και ανάπτυξη των επιχειρήσεων.

Ενδεικτικά αναφέρω το **Δίκτυο Επιχειρηματικότητας του Δήμου Αθηναίων**, που δημιουργήθηκε με στόχο τη στήριξη της επιχειρηματικότητας και της οικονομικής ανάπτυξης της πόλης, με την συμμετοχή και συνεργασία δημοσίων οργανισμών, ακαδημαϊκών ιδρυμάτων, κλαδικών φορέων και του ιδιωτικού τομέα. Τα **μέλη του Δικτύου** προσφέρουν υπηρεσίες εκπαίδευσης και επιμόρφωσης, ενημερωτικές εκδηλώσεις, ημερίδες και συνέδρια, καθώς και εξατομικευμένη συμβουλευτική προς επιχειρήσεις και ιδιώτες.

Στον τομέα του Τουρισμού, που είναι και το θέμα μας σήμερα, οι συνεργασίες και οι συνέργειες με όλες τις εμπλεκόμενες πλευρές, αποδείχθηκαν ο πλέον ενδεδειγμένος τρόπος για να αντιστραφεί το αρνητικό κλίμα και να βρεθεί η Αθήνα στο επίκεντρο ενός νέου κύματος δημοσιότητας, θετικής αυτήν τη φορά. Πετύχαμε να αναζωπυρωθεί το ενδιαφέρον για την πόλη μας και να ξαναγίνει σημείο αναφοράς στη διεθνή τουριστική αγορά.

Το κλειδί σε όλη αυτήν την προσπάθεια, για εμάς, είναι ο βαθμός ανταπόκρισης και εμπιστοσύνης υπάρχει από την πλευρά της ίδιας της αγοράς.

Οι συνεργασίες μας, με την **Ένωση Ξενοδόχων Αθηνών- Αττικής**, με τον **Σύνδεσμο Ελληνικών Τουριστικών Επιχειρήσεων** (ΣΕΤΕ) και την **Marketing Greece**, με τον **Διεθνή Αερολιμένα Αθηνών**, με το **Ξενοδοχειακό Επιμελητήριο Ελλάδος** (ΞΕΕ), τον **Εμπορικό Σύλλογο** κ.α., αλλά και με μεμονωμένες επιχειρήσεις του κλάδου, όπως η **Aegean Airlines**, αν και σφυρηλατήθηκαν σε συνθήκες κρίσης, έδειξαν το *τι* μπορούμε να επιτύχουμε, όταν οι στόχοι είναι συγκεκριμένοι, η κεντρική στρατηγική συγκροτημένη και τα οράματα κοινά, υπό πάσης φύσεως συνθήκες.

Ανοίγω μία παρένθεση: Σήμερα μιλάμε για συνεργασία με τον ιδιωτικό τομέα, αλλά για λόγους τάξης, πρέπει να επισημάνω ότι έχουμε πολύ καλό επίπεδο συνεργασίας και με άλλους φορείς του δημοσίου, όπως το υπουργείο Τουρισμού, ο ΕΟΤ και η Περιφέρεια Αττικής.

Επιτρέψτε μου, τώρα, να αναφερθώ στις πιο χαρακτηριστικές περιπτώσεις τέτοιων συνεργασιών, ξεκινώντας από τα του οίκου μας, δηλαδή την ίδια τη δομή της ΕΑΤΑ:

**Το μοντέλο του ACVB**

Το Πρόγραμμα Μελών του Athens Convention & Visitors Bureau, θα μπορούσα να πω ότι είναι ένα μοντέλο-επιτομή της συνεργασίας δημόσιου και ιδιωτικού τομέα. Το ACVB, προσφέρει υπηρεσίες, εργαλεία, ευκαιρίες προβολής και συμβουλευτική ή υλικοτεχνική υποστήριξη στα Μέλη του, από τη μία πλευρά, και ανάλογες υπηρεσίες, σε όποιον ενδιαφέρεται να διοργανώσει μία εκδήλωση, ένα συνέδριο, μία εταιρική συνάντηση, στην Αθήνα, από την άλλη πλευρά. Τα Μέλη, όλα επιχειρήσεις του ιδιωτικού τομέα, έναντι μίας ετήσιας συνδρομής απολαμβάνουν αυτές τις υπηρεσίες, υποστηρίζονται στη δραστηριότητά τους και γενικά έχουν το ACVB και κατά προέκταση και τον ίδιο τον Δήμο, σύμμαχο και συνεργάτη στα επιχειρηματικά τους σχέδια.

**Το Travel Trade Athens**

Η Αθήνα δημιούργησε το «δικό» της ετήσιο διεθνές επαγγελματικό workshop, **Travel Trade Athens**, ύστερα από τη συνεργασία του Δήμου και της ΕΑΤΑ με τον Σύνδεσμο των Tour Operators Ευρώπης (ETOA).

Το Travel Trade Athens, είναι ένα μεγάλο εξειδικευμένο workshop που φέρνει σε απευθείας επαφή τους τουριστικούς επιχειρηματίες της πόλης, με επιλεγμένους, προσκεκλημένους ξένους επαγγελματίες και στελέχη επιχειρήσεων από όλο τον κόσμο, που έχουν ειδικό ενδιαφέρον για την Αθήνα. Στο φετινό Travel Trade Athens, έγιναν πάνω από 3.000 κατ’ ιδίαν τέτοιες συναντήσεις! **Τώρα ετοιμάζουμε τη διοργάνωση του 2016, για την οποία θα ενημερωθείτε πολύ σύντομα.**

**Το “This is My Athens”**

Συνεργασία με τους ίδιους τους Αθηναίους πολίτες. Το «This is my Athens» στηρίζεται στην ενεργοποίηση των ίδιων των κατοίκων της πόλης που - εθελοντικά φυσικά, με απλές βόλτες όπως κάνουμε με φίλους και γνωστούς μας - αναλαμβάνουν να δείξουν στους επισκέπτες αγαπημένα τους μέρη και γωνιές της πόλης, που ξεφεύγουν από την τυπική τουριστική πεπατημένη.

Στο πλαίσιο του This is My Athens, μέσα από μία σειρά workshops, με τη συμμετοχή ξένων ειδικών, φορέων και παραγόντων της αγοράς, ολοκληρώσαμε τη διαμόρφωση έξι τύπων επισκέπτη της Αθήνας - **Cultural Buff, More-for-Less Explorer, Night Owl, Outdoor Enthusiast, Connoisseur, Luxury Seeker** - ανάλογα με τις προτιμήσεις των επισκεπτών, τις εμπειρίες που μπορεί να προσφέρει ο προορισμός και τις νέες τάσεις, όπως αυτές αναδύονται μέσα από τις τελευταίες έρευνες της διεθνούς αγοράς. Και φέραμε οκτώ διακεκριμένους bloggers να τις βιώσουν και να μεταφέρουν τις εμπειρίες τους μέσω των social media, των δικών τους και της πόλης.

Στο σημείο αυτό θα ήθελα να αναφερθώ ενδεικτικά, σε κομβικές συνεργασίες με τον ιδιωτικό τομέα που έδωσαν και δίνουν πρόσθετη αξία στην πόλη ως τουριστικό προορισμό.

**Ένωση Ξενοδόχων Αθηνών-Αττικής & Αργοσαρωνικού**

Με την ΕΞΑΑ-Α, υπάρχει μία διαρκής ανοικτή γραμμή επικοινωνίας και συνεργασίας σε διάφορα επίπεδα. Από την κοινή συμμετοχή και παρουσία σε μεγάλες Διεθνείς Εκθέσεις Τουρισμού, μέχρι την υποστήριξη σε στοχευμένες δράσεις, όπως fam trips ξένων επαγγελματικών και δημοσιογραφικών αποστολών.

**ΣΕΤΕ**

Με τον ΣΕΤΕ έχουμε αναπτύξει μία πολυδιάστατη στρατηγική συνεργασία, που φυσικά ενσωματώνει και την Marketing Greece, για την οποία θα πούμε περισσότερα στη συνέχεια. Βασικός άξονας αυτής της συνεργασίας είναι ο σχεδιασμός και η υλοποίηση σειράς δράσεων, στο πλαίσιο του ΕΣΠΑ, με στόχο, φυσικά, την ενίσχυση του προορισμού Αθήνα και τη βελτίωση της θέσης και της εικόνας της πόλης στη διεθνή αγορά, με ιδιαίτερη έμφαση στο διαδίκτυο.

**Ξενοδοχειακό Επιμελητήριο**

Ανάλογη συνεργασία, δρομολογήσαμε και με το ΞΕΕ, το οποίο, αν και αποτελεί τον θεσμοθετημένο σύμβουλο της Πολιτείας, δηλαδή θεωρείται ένας φορέας δημόσιου χαρακτήρα, θεωρούμε ότι διαδραματίζει ειδικό ρόλο στο τουριστικό γίγνεσθαι.

**TBEX 2014**

Κλείνω αυτήν την αναφορά, με το TBEX 2014, την περιζήτητη από δεκάδες προορισμούς ανά τον κόσμο, ετήσια παγκόσμια συνάντηση των ταξιδιωτικών και τουριστικών bloggers, η οποία έγινε πέρυσι, τέτοια εποχή στην Αθήνα. Όλοι γνωρίζετε ότι ο αντίκτυπος από αυτή τη διοργάνωση και μόνον, ήταν εντυπωσιακός. Η Αθήνα κέρδισε θετική προβολή που υπό άλλες συνθήκες θα απαιτούσε χρόνια και τεράστια ποσά. Αυτό που θα ήθελα να υπογραμμίσω σήμερα, είναι ότι η περίπτωση αυτή αποτελεί για εμάς, κορυφαίο παράδειγμα συνεργασίας και συνεργειών. Για την επιτυχημένη διοργάνωση του TBEX, από το στάδιο της διεκδίκησης μέχρι και το follow up ακόμα και σήμερα, συντονίστηκαν, υπό τη στέγη του δημου Αθηναίων και της ΕΑΤΑ, περισσότεροι από 50 κρατικοί και ιδιωτικοί φορείς, σύνδεσμοι, επαγγελματικές ενώσεις, επιχειρήσεις και επαγγελματίες. Ήταν μία τεράστια πρόκληση, στην οποία καταφέραμε όλοι να ανταποκριθούμε υποδειγματικά.

**Και έρχομαι στη συνεργασία μας με την Marketing Greece.**

Μολονότι η συνεργασία αυτή μετράει μόλις λίγους μήνες, τα βήματα που έχουν γίνει είναι πολλά και καθοριστικά.

Κατ’ αρχάς, **εξετάσαμε το επιχειρησιακό στρατηγικό σχέδιο που υλοποιούμε για την περίοδο 2014-2015**, προκειμένου να βρούμε τα πεδία εκείνα στα οποία μπορεί να συνδράμει η Marketing Greece.

Ένας από τους κύριους στόχους μας, για παράδειγμα, σε αυτήν τη φάση, ήταν να ενισχύσουμε περαιτέρω την προβολή και διείσδυση της Αθήνας στις αγορές και στα κοινά ενδιαφέροντος, με αιχμή το **ψηφιακό περιβάλλον** και τα **μέσα κοινωνικής δικτύωσης**, τομείς όπου η Marketing Greece έχει αναπτύξει αξιόλογη δραστηριότητα και τεχνογνωσία.

Η ΕΑΤΑ, άλλωστε, στο πλαίσιο του συγκεκριμένου σχεδίου, ολοκληρώνει εντός των επόμενων εβδομάδων, τη ριζική αναβάθμιση όλης της διαδικτυακής παρουσίας της πόλης, με κύριο σημείο αναφοράς το **portal “this is Athens”**, την πλατφόρμα όπου θα ενσωματωθούν όλες οι εφαρμογές, οι δράσεις και τα εργαλεία, B2B και Β2C, για την προβολή και για το marketing του προορισμού.

Μέσα από αυτή τη διαδικασία, όμως, διαπιστώνουμε ότι αναδύονται και τα επόμενα βήματα στα οποία πρέπει να προχωρήσουμε, ως προορισμός.

Ξεχωρίζω, δύο:

Την ανάγκη ενός **στρατηγικού σχεδίου** για το **ενιαίο,** επιτέλους**, branding του προορισμού**, έργο που μπορεί να ξεκινήσει άμεσα η Marketing Greece.

Το **Σχέδιο Δράσης** που ως Δήμος Αθηναίων και ΕΑΤΑ, εκπονούμε για την **περίοδο 2016-2017** και το οποίο θα θέσουμε σε **διαβούλευση** με όλους τους εμπλεκόμενους με τον τουρισμό της Αθήνας, φορείς. Σκοπός είναι να καταλήξουμε σε ένα αναλυτικό πλάνο δράσεων, με προσδιορισμένους ρόλους, προϋπολογισμό διαθέσιμων πόρων, σαφή χρονοδιαγράμματα, καταγραφή μέσων και τρόπων υλοποίησης.

Αυτά τα δύο έχουν μία κοινή συνισταμένη: να αποτελέσουν τη βάση μίας νέας, ευρύτερης πρωτοβουλίας να οργανωθούν και να συντονιστούν καλύτερα και πιο αποτελεσματικά, σε συμπαγή συλλογική βάση, οι προσπάθειες όλων μας.

Κατά την άποψή μας, αυτή η συνεργασία είναι και το μεγάλο στοίχημα, αν θέλουμε να ξεπεράσουμε τις “παιδικές ασθένειες” και τις χρόνιες δυσλειτουργίες που δυσχεραίνουν την επίτευξη των κοινών μας στόχων:

**Σταθερή, ισχυρή και αειφόρο ανάπτυξη του τουρισμού της Αθήνας, με τα προφανή οφέλη για την οικονομία της και την κοινωνικό της σύνολο.**

**Σας ευχαριστώ πολύ.**